O‘zbekistonda 56,7 dan ko‘p va 100 balldan kam to‘plaganlarga ham o‘qishini tibbiyot yo‘nalishiga ko‘chirishga ruxsat berildi

O‘zbekiston ta’lim muassasalariga o‘qishga qabul qilish bo‘yicha Davlat komissiyasi majlisining 7-son bayoni qaroriga muvofiq 56,7 dan ko‘p va 100 balldan kam to‘plaganlarga ham o‘qishini tibbiyot yo‘nalishiga ko‘chirishga ruxsat berildi. Bu haqda Oliy va o‘rta maxsus ta’lim vazirligi xabar berdi.

“Sog‘liqni saqlash vazirligi tizimidagi oliy ta’lim muassasalariga o‘qishini ko‘chirish uchun ro‘yxatdan o‘tgan va o‘tkazilgan onlayn test sinovlari natijalariga ko‘ra 56,7 ball va undan yuqori ball, ammo Sog‘liqni saqlash vazirligi tomonidan belgilangan o‘tish balidan kam ball to‘plagan fuqarolarning o‘qishini ularning arizalariga muvofiq Qoraqalpog‘iston Respublikasi va viloyatlarda joylashgan tibbiyot oliy ta’lim muassasalarining mos yoki turdosh bakalavriat ta’lim yo‘nalishlariga ko‘chirishga ruxsat berildi”, — deyiladi xabarda.
Ta’kidlanishicha, Sog‘liqni saqlash vazirligi besh kun muddatda ushbu toifadagi talabgorlardan arizalarni qabul qilib, hududlardagi tibbiyot oliy ta’lim muassasalariga qayta taqsimlaydi.
 O‘zbekiston OTMlariga 101 nafar chin yetim abituriyent davlat granti asosida talabalikka qabul qilindi
Avvalroq O‘zbekistonga qo‘shni davlatlardan o‘qishini ko‘chirgan shaxslarni talabalikka qabul qilishning yangi shartlari belgilangani, sentabrda esa OTMlarga o‘qishni ko‘chirish bo‘yicha o‘tkaziladigan onlayn testlar grafigi e’lon qilingani to‘g‘risida xabar berilgandi.